ବଢ଼ୁଛି ବୁଦ୍ଧେଶ୍ୱର ଶୈବପୀଠ କମିଟି ଗଠନ ବିବାଦଃସଭାପତି ଚୟନ ନୋହିଲା\nଭୁବନ, ୧୪।୧୨(ଡି.ଏନ୍.ଏ.)-ରାଜ୍ୟ ପର୍ଯ୍ୟଟନ ମାନଚିତ୍ରରେ ସ୍ଥାନ ସୁରକ୍ଷିତ କରିଥିବା ଭୁବ\nବଢ଼ୁଛି ବୁଦ୍ଧେଶ୍ୱର ଶୈବପୀଠ କମିଟି ଗଠନ ବିବାଦଃସଭାପତି ଚୟନ ନୋହିଲା\t December 14th, 00:00 AM December 14th, 00:00 AM\nଭୁବନ, ୧୪।୧୨(ଡି.ଏନ୍.ଏ.)-ରାଜ୍ୟ ପର୍ଯ୍ୟଟନ ମାନଚିତ୍ରରେ ସ୍ଥାନ ସୁରକ୍ଷିତ କରିଥିବା ଭୁବନ ବୁଦ୍ଧେଶ୍ୱର ଶୈବପୀଠର ନୂତନ ପରିଚାଳନା କମିଟି ଗଠନକୁ ନେଇ ବିବାଦ ତୀବ୍ର ହେବାରେ ଲାଗିଛି। ସଭାପତି ପଦବୀ ପାଇଁ ଆଶାୟୀ ଥିବା ଦୁଇ ଗୋଷ୍ଠୀ ମଧ୍ୟରେ ମତାନ୍ତର ଲାଗିରହିଛି। ଗୋଟିଏ ଗୋଷ୍ଠୀ ପ୍ରତିପକ୍ଷକୁ ବିରୋଧ କରୁଥିବାରୁ ସଭାପତି ଚୟନ ହୋଇପାରୁନାହିଁ। କମିଟି ଗଠନ ହୋଇପାରୁ ନ ଥିବାରୁ ମନ୍ଦିର ପରିଚାଳନାରେ ପ୍ରତିବନ୍ଧକ ସୃଷ୍ଟି ହୋଇଛି। ଏହାକୁ ନେଇ ସାଧାରଣରେ ଅସନ୍ତୋଷ ପ୍ରକାଶ ପାଇଛି।\nପ୍ରଶାସନିକ ନିଷ୍ପତ୍ତି ଅନୁଯାୟୀ, ବୁଧବାର ତହସିଲଦାର ପରକ୍ଷିତ ସାହୁଙ୍କ ଅଧ୍ୟକ୍ଷତାରେ ସଭାପତି ଚୟନ ପାଇଁ ମନ୍ଦିର ପରିସରରେ ବୈଠକ ବସିଥିଲା। ଡେପୁଟି କଲେକ୍ଟର ଶ୍ୟାମସୁନ୍ଦର ସାହୁ, ଦେବୋତ୍ତର ନିରୀକ୍ଷକ ପ୍ରଦ୍ୟୁମ୍ନ କୁମାର ତ୍ରିପାଠୀ ଉପସ୍ଥିତ ଥିଲେ। ଦେବୋତ୍ତର ବିଭାଗର ପରିଚାଳନା କମିଟି ସମ୍ପର୍କିତ ସମସ୍ତ ନୀତିନିୟମ ଆଲୋଚନା କରାଯାଇ ସର୍ବସମ୍ମତ୍ତିକ୍ରମେ ୩୫ଜଣିଆ କମିଟି ଗଠିତ ହୋଇଛି। ଏଥିରେ ଏନ୍ଏସିର ୧୫ଟି ଓ୍ବାର୍ଡରୁ ୨ଜଣ ଲେଖାଏଁ ପ୍ରତିନିଧିଙ୍କୁ ମନୋନୀତ କରାଯାଇଛି। ସେହିପରି ୫ ମହିଳା କମିଟିରେ ସ୍ଥାନ ପାଇଛନ୍ତି।\nଏହାପରେ ସଭାପତି ଏବଂ ସମ୍ପାଦକ ପଦବୀ ଚୟନ ପ୍ରକ୍ରିୟା ଆରମ୍ଭ ହୋଇଥିଲା। ପୂର୍ବତନ ଏନ୍ଏସି ଅଧ୍ୟକ୍ଷ ନନ୍ଦକିଶୋର ସାହୁଙ୍କୁ ସଭାପତି ପଦବୀ ଦାୟିତ୍ୱ ଦେବାକୁ ପ୍ରସ୍ତାବ ଆସିଥିଲା। ତେବେ ଏହାକୁ ଅପର ଗୋଷ୍ଠୀର କେତେଜଣ ସଦସ୍ୟ ବିରୋଧ କରିଥିଲେ। ମନ୍ଦିର ପରିଚାଳନା କମିଟି ଗଠନରେ ରାଜନୀତି କରାଯାଉଥିବା ସେମାନେ ଅଭିଯୋଗ କରଛନ୍ତି। ଏହାକୁ ନେଇ ଉତ୍ତେଜନା ପ୍ରକାଶ ପାଇଥିଲା। ଏହାପରେ ବ୍ରଜବନ୍ଧୁ ବେହେରାଙ୍କ ନାମ ପ୍ରସ୍ତାବ ଆସିଥିଲା। ଏହାକୁ ମଧ୍ୟ ପୂର୍ଣ୍ଣ ସମର୍ଥନ ମିଳି ନ ଥିଲା। ଅପରାହ୍ନ ଯାଏ ବିବାଦର କୌଣସି ମୀମାଂସା ହୋଇପାରି ନ ଥିଲା। ବିବାଦ ବଢ଼ିବାରୁ ତହସିଲଦାର ଏଥିରେ ହସ୍ତକ୍ଷେପ କରିଥିଲେ। ଚଳିତ ମାସ ୨୧ତାରିଖ ସୁଦ୍ଧା ଚୟନ ହୋଇଥିବା ୩୫ଜଣ ସଦସ୍ୟ ପରିଚାଳନା କମିଟି ଗଠନ କରି ପ୍ରଶାସନକୁ ଅବଗତ କରାଇବାକୁ ସେ ନିର୍ଦ୍ଦେଶ ଦେଇଛନ୍ତି।\nଏ ସମ୍ପର୍କରେ ନନ୍ଦକିଶୋର କହିଛନ୍ତି, ବୁଦ୍ଧେଶ୍ୱର ଶୈବପୀଠରେ ସେବା କରିବା ପାଇଁ ସେ ମନ ବଳାଇଥିଲେ। ଅଞ୍ଚଳର ବୁଦ୍ଧିଜୀବୀମାନେ ଏହାକୁ ସ୍ବାଗତ କରିଥିବାବେଳେ କେତେଜଣ ବ୍ୟକ୍ତି ଏହାକୁ ବିରୋଧ କରୁଛନ୍ତି। ସୁଯୋଗ ମିଳିଲେ ମହାଦେବଙ୍କ ସେବା କରିବାରେ ପଛଘୁଞ୍ଚା ଦେବେନାହିଁ ବୋଲି ସେ କହିଛନ୍ତି। ସେହିପରି ବ୍ରଜବନ୍ଧୁ କହିଛନ୍ତି, ଦୀର୍ଘଦିନ ହେଲା ସେ ଅଞ୍ଚଳର ପ୍ରତ୍ୟକ୍ଷ ଦେବତା ବୁଦ୍ଧେଶ୍ୱରଙ୍କ ସେବା କରି ଆସୁଛନ୍ତି। ପରିଚାଳନା କମିଟିର କର୍ମକର୍ତ୍ତାମାନେ ତାଙ୍କୁ ସଭାପତି ଭାବେ ମନୋନୀତ କରିବାକୁ ଆଗ୍ରହୀ ଥିଲେ। ଏହାକୁ ନେଇ ବିବାଦୀୟ ପରିସ୍ଥିତି ସୃଷ୍ଟି ହୋଇଥିଲା। ଦାୟିତ୍ୱ ମିଳିଲେ ପୀଠର ଉନ୍ନୟନମୂଳକ କାର୍ଯ୍ୟ ଆଗକୁ ନେବାକୁ ପ୍ରୟାସ କରିବେ ବୋଲି ସେ କହିଛନ୍ତି।
